|  |  |
| --- | --- |
|  |  |

**ES MARIE ADELAIDE**

IMYITOZO Y’ISOMO RY’IKINYARWANDA

(S6MEG&MCE)

**AMABWIRIZA**:

***-Ikizamini kigizwe n’ibice bine:***

***\*Kumva no gusesengura umwandiko* (amanota31)**

***\*Ikibonezamvugo* (amanota 34)**

***\*Ubuvanganzo n’ubumenyi rusange bw’ururimi*. (amanota20)  *\*Ihangamwandiko* (amanota15)**

***-Soma umwandiko witonze hanyuma usubize ibibazo.***

***-Irinde kurondogora, rasa ku ntego.***

***-Ubahiriza amabwiriza agenga imyandikire yemewe y’Ikinyarwanda.***

-

**UMWANDIKO**: **GUKUMIRA NO KURWANYA JENOSIDE**

Iri jambo "jenoside" ryakoreshejwe bwa mbere mu mwaka wa 1944 igihe habaga amarorerwa yibasiye Abayahudi i Burayi.Jenoside rero ryahawe ubwicanyi ndengakamere bugamije kurimbura imbaga y’abantu bafite icyo bahuriyeho gishobora kuba:ubwoko,idini,akarere,isura,ibara

ry’uruhu,igitsina,ubwenegihugu,inkomoko,ururimi,ibitekerezo bya politiki n’ibindi,hashyirwa mu bikorwa umugambi uba wateguwe.Icyo cyaha kidasanzwe cyashyizwe mu mategeko mpuzamahanga mu 1948 nk’icyaha gitandukanywa n’ibindi byaha by’ubwicanyi kubera umugambi n’ubushake bwo kurimbura abantu bazira icyo bari cyo.Jenoside itegurwa Leta kuko ari yo yonyine ifite uburyo n’ubushobozi bwo gufata ikemezo cyo kurimbura itsinda ry’abantu.Mu bihe bisanzwe uwafata icyo kemezo Leta itabishyigikiye yamuhagarika ikarengera abaturage ishinzwe kurinda.Jenoside ni icyaha kidasaza,gihanirwa aho ari ho hose ku isi. Umuntu yakwibaza ati: “Jenoside ishoboka ite? Ni izihe ngamba zafatwa mu kuyikumira no kuyirwanya?”

Hari abashakashatsi banyuranye banditse kuri jenoside, ariko hano turavuga ku mushakashatsi Geregori sintato (Gregory Stanton). Mu gitabo ke yise “What is genocide”? Umushakashatsi ku bumenyi bwa jenoside n’uburyo bwo kuyirwanya (Gregory Stanton) ukomoka muri Amerika ni we washyize ahagaragara intambwe zinyuranye jenoside inyuzwamo kugira ngo umenye uko wayikumira n’uko wayirwanya.

Mbere ya byose, abategura jenoside batandukanya abaturage, bakabacamo Ibice bibiri “Twe” na “bo” bagendeye ku bwenegihugu, ubwoko, inkomoko cyangwa imyemerere. Muri iki gikorwa, abategura jenoside bagerageza kumvisha abaturage ko kubacamo ibice nta cyo bitwaye kandi ko nta ngaruka bifite. Ariko mu by’ukuri bo baba bazi impamvu yabyo n’icyo bashaka kuzageraho.

Nyuma yo gucamo abaturage ibice, buri tsinda rihabwa izina ryihariye, rikagenderwaho babatandukanya n’abandi badahuje itsinda. Ibi bigashimangirwa n’inyigisho z’urwango zirushaho gutandukanya amatsinda yombi, kugeza ubwo itsinda ryibasiwe rifatwa nk’umwanzi mu muryango ribarizwamo.

Nyuma yo gutandukanya amatsinda no kuyaha amazina yihariye kuri buri tsinda, itsinda ryibasiwe ritangira kwamburwa ubumuntu, abarigize bakagereranywa n’ibikoko.

Ku rwego rwa kane, abategura jenoside barangwa n’ibikorwa bitandukanye bitegura ishyirwa mu bikorwa ryayo. Hategurwa hakanigishwa abazayikora, hagashakwa ibikoresho bizifashishwa.

Ku rwego rwa gatanu, abategura genoside batangira kwibasira abatagira aho babogamiye, batabyumva kimwe na bo; kugira ngo bitazababuza gushyira mu bikorwa umugambi wabo wa genoside.

Hakurikiraho kugaragaza abagomba kwicwa, hagakorwa urutonde rwabo. Nyuma yo gukora urutonde rw’abagomba kwicwa, hakurikiraho kubica hagamijwe kumaraho abagize itsinda runaka.

Nyuma yo gushyira mu bikorwa jenoside, iteka abayikoze ntibaba bemera ibyaha bakoze. Nibwo usanga barangwa no guhakana ibyabaye, bagahisha ukuri, bakibasira abatangabuhamya n’ibindi byose bagamije kuburizamo ibimenyetso bituma umugambi wabo umenyekana n’uburyo wateguwe.

Kugira urukundo rwa mugenzi wawe no kumva ko abantu ari ibiremwa by’Imana ni yo ntwaro ya mbere yo kwirinda no gukumira jenoside. Ni kwamagana ubuyobozi bucamo abaturage ibice bubumvisha ko atari bamwe. Mu mategeko ahana ya buri gihugu, hakwiye gushyirwamo itegeko rihana umuntu wambura mugenzi we ubumuntu amwitiranya n’inyamaswa cyangwa amuha andi mazina agamije kumutesha agaciro. Abayobozi b’igihugu n’ab’imiryango mpuzamahanga bakwiye kwamagana no guhana ababiba inzangano n’amacakubiri babicishije mu biganiro mbwirwaruhame no mu bundi buryo bunyuranye bw’isakazamakuru.

Mu kurwanya jenoside, Umuryango w’abibumbye “UN” ugomba gukumira igurwa ry’intwaro ku bihugu no ku baturage bagaragaweho umugambi mubisha wa jenoside bakanafatirwa ibihano mpuzamahanga. Ni ngombwa kandi gutangaza ibihugu byagaragaweho itegurwa rya jenoside no gushyiraho ingabo mpuzamahanga zo gutabara mu maguru mashya abibasiwe na jenoside.

Birakwiye kandi guca umuco wo kudahana, abakoze jenoside bagacirwa imanza aho baba baherereye hose.

Muri make uruhare rwa buri muntu mu gukumira no kurwanya jenoside ni ukwamagana abagifite ingengabiterezo ya jenoside no guhana abayitsimbarayeho. Kurangwa n’imiterereze, imyumvire, imikorere n’imyitwarire izira ivangura iryo ari ryose mu bikorwa bya buri munsi, twubahiriza uburenganzira bwa muntu bwo kubaho, kumvwa no gukemurirwa ibibazo no kwemera ibitekerezo bitandukanye. Ni ngombwa kandi gutoza abana n’abo tubana kubahiriza uburenganzira bw’abandi no kwirinda ivangura n’amacakubiri aho ava akagera.

# I. A. IBIBAZO BYO KUMVA NO GUSESENGURA UMWANDIKO

1.Jenoside ni iki? **(amanota2)**

2.Kubera iki ijambo jenoside ritakoreshwaga mbere ya 1944? **(amanota2)**

3.Kubera iki bavugako jenoside itandukanye n’ubundi bwicanyi? **(amanota2)**

4.Mu magambo make, rondora intambwe zose zinyurwamo kugira ngo jenoside ishyirwe mu bikorwa. (uzivuge uko zikurikirana) **(amanota6)**

5.Mu magambo yawe bwite, sobanura mu nteruro zitarenze eshatu ukuntu umuntu yamburwa ubumuntu nk’uko byavuzwe mu mwandiko. **(amanota3)**

1. Ukurikije amateka ya jenoside yakorewe Abatutsi mu Rwanda wabayemo cyangwa wumvise, tanga nibura urugero rumwe rugaragaza ko hari aho byageze abari bibasiwe bakamburwa ubumuntu. **(inota1)**
2. Ni uwuhe mwihariko wa jenoside yakorewe Abatutsi mu Rwanda ugererabije n’izindi zabaye ku isi wumvise? **(amanota3)**

8.Muri gahunda za Leta y’u Rwanda nk’Inteko z’abaturage, Gira inka Munyarwanda, Ubumwe n’ubwiyunge, Akarima k’igikoni, Ndi Umunyarwanda, Amasibo mu midugudu…ni iyIhe washyira ku isonga mu kuba yafasha umuryango nyarwanda kwamaganira kure itegurwa n’ishyirwa mu bikorwa rya jenoside? (sobanura mu nteruro zitarenze eshatu) **(amanota3)**

9.Wowe ubona ari iyihe mpamvu nyamukuru ituma Leta y’u Rwanda ishyira imbaraga muri gahunda zo kwigisha urubyiruko mu mashuri ibijyanye na jenoside? (Sobanura mu nteruro zitarenze eshanu) **(amanota3)**

# B. INYUNGURAMAGAMBO

**10. Sobanura amagambo akurikira:**  (**amanota6)** a) Kurengera abaturage

1. Mu maguru mashya
2. Umugambi mubisha **II. IKIBONEZAMVUGO**
3. Vuga ubwoko bw’amagambo aciyeho akarongo mu nteruro ikurikira:

Nyuma yo *gutandukanya* amatsinda no kuyaha amazina *kuri* buri tsinda, itsinda ryibasiwe *ritangira* kwamburwa ubumuntu**. (amanota5)**

1. **a)** Wifashishije urugero, vuga uturemajambo fatizo tw’inshinga iri mu mbundo.

**(amanota3)**

* 1. Inshinga isanzwe itondaguye igira uturemajambo tungahe?

Tuvuge. **(amanota8)**

* 1. Garagaza uturemajambo tw’ibanze mu nshinga “**baramukubita**” unavuge utwo ari two.

**(amanota4)**

1. Garagaza intego n’amategeko y’igenamajwi ku nshinga ziri mu mbonerahamwe ikurikira:**(amanota10)**

|  |  |  |
| --- | --- | --- |
| INSHINGA | INTEGO | AMATEGEKO  Y’IGENAMAJWI |
| a)Kugendesha |  |  |
| b)Gupfa |  |  |
| c)Barumvwa |  |  |
| d)Yabicagaguye(imbeba) |  |  |
| e)Kujyanisha |  |  |

1. Garagaza ruhamwa mu nteruro zikurikira:
2. Imboga zibona abana**. (amanota2)**
3. Harakabaho abayobozi bakuru bacu**. (amanota2)**

# III. UBUVANGANZO N’UBUMENYI RUSANGE BW’URURIMI

1. Uzuza imigani y’imigenurano ikurikira:
   1. Utazi akaraye i Fumbwe;…………………………………………. **(inota1)**
   2. …………………………………………………. ;.aruka imvi**. (inota1)**
   3. Iyo inkoko ivuye mu magi ……………………………………….. **(inota1)**
   4. ………………………………………………… ;.ntuhatera ibuye**. (inota1)**
   5. Ingona zirya bamwe ;……………………………………………… **(inota1)**
   6. Wima amaraso igihugu ;………………………………………… **(inota1)**
   7. …………………………………………. ;,agira ngo ijuru riri hafi. **(inota1)**
2. Kosora amakosa ajyanye n’imyandikire mu nteruro zikurikira :
3. Inshuti zanjye zose hamwe n’umunani**. (inota1)**
4. Ejo nzajya gushaka icyemezo cy’amavuko**. (inota1)**

**17.** Koresha imvugo yabugenewe maze ukosore amagambo atanoze yakoreshejwe mu mwandiko mugufi ukurikira: **(amanota11)**

« Ejo nageze ku karubanda numva ingoma zitangiye kuvuga, hashize umwanya uringaniye sinongera kuzumva ubwo mbona ko zirangije kuvuga. Nabajije abo nahasanze impamvu zumvikana cyane bambwira ko ari uko bari bamaze kuzishyushya.

Ikindi nahamenyeye ni uko uwazibaje yabategetse ko zizajya zikorerwa n’umunyembaraga, kugira ngo uw’intege nke atazazikubita hasi zigasaduka.

Yongeye kubabwira ko gushyirwaho impu kwazo bizazirinda kumeneka.

Bityo rero natwe duharanire ko ingoma zacu zitagira ikizihungabanya, haba mu gihe tuzimanika cyangwa tuzifasha hasi. »

# IV. IHANGAMWANDIKO amanota15

**18. Hitamo ikibazo kimwe muri izi nsanganyamatsiko :**

1. Andikira ibaruwa Umuyobozi wa Polisi mu Karere uvukamo umusaba Kwinjira muri

Polisi y’u Rwanda ubinyuze ku muyobozi w’akagari kawe, ubimenyeshe umuyobozi w’umurenge utuyemo.

1. Himba umwandiko ugizwe n’amagambo ari hagati ya 250 na 300 ku nsanganyamatsiko ikurikira : ***« Ikinyabupfura gike gishobora kuba intandaro y’ubuzima bubi bw’umuntu mu mibereho ye yose. »***

***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\****